Kumulipo
U havajskoj religiji, Kumulipo je drevno pojanje, izvorno na havajskom. Ovo pojanje govori o stvaranju svijeta i živih bića prema drevnoj havajskoj mitologiji, a sadrži i genealogiju havajskih poglavica. Kumulipo je nastao u čast poglavice zvanog Kalaninuiamamao, kojeg su zvali i Lono, po važnom havajskom bogu povezanom s dobrim stvarima. Pojanje je postalo "vlasništvo" plemkinje Alapaiwahine. Havajski sveštenici i čarobnjaci − kahune − recitovali su Kumulipo u čast Lona tokom perioda nazvanog Makahiki, kada je bog Lono bio posebno štovan. Kad je kapetan James Cook stigao na Havaje, sveštenici su ga pozdravili recitovanjem Kumulipa. Havajski vladari, kralj Kalākaua i njegova sestra, kraljica Liliuokalani, bili su "pokrovitelji" Kumulipa. Kraljica je opisala pojanje kao "molitvu" i ep koji opisuje porijeklo Havajaca. Kumulipo je smatran važnim na Havajima jer je rođenje Kalaninuiamamaa pomirilo havajske plemićke porodice – porodicu ʻI i dinastiju Keawe, kojoj je pripadao kralj Keaweʻīkekahialiʻiokamoku.